পৃথিবীর সাহিত্যের ইতিহাসে ছোট গল্প নতুন কিছু নয়। বোকাচ্চিওর ডেকামেরন, চসার এর গল্প, ঈশপের গল্প, সংস্কৃতে বিষ্ণুশর্মার হিতোপদেশ ও পঞ্চতন্ত্র, সোমদেবের কথা সরিৎসাগর, বৌদ্ধ সাহিত্যে জাতকের গল্প প্রভৃতি ছোট গল্পের চিরন্তন আবেদনেরই নিদর্শন। ই এ পো এর মতে, ‘যে গল্প অর্ধ হতে এক বা দু’ঘন্টার মধ্যে এক নিঃশ্বাসে পড়ে শেষ করা যায়, তাকে ছোট গল্প বলে।’ এইচ জি ওয়েলস বলেন, ‘ছোট গল্প ১০ হতে ৫০ মিনিটের মধ্যে শেষ হওয়া বাঞ্চনীয়।’ তবে রবীন্দ্রনাথ এর উক্তিই অধিক গ্রহণযোগ্য। তিনি মনে করেন যে, ছোট গল্পের শুরু ও শেষে চমৎকারিত্ব থাকবে। হঠাৎ ঘটবার প্রয়াস থাকবে এবং ‘শেষ হয়েও হইলো না শেষ’ এমন একটি অবস্থা সৃষ্টি হবে, সেটি ছোট গল্প।